text: Detenen un home per conduir begut i en contra direcció per l'AP-7 entre Barberà i Rubí - Societat - Rubí TV
  Detenen un home per conduir begut i en contra direcció per l'AP-7 entre Barberà i Rubí
  Al control d'alcoholèmia el conductor va donar quatre vegades més de la taxa legalment permesa
  Els Mossos d'Esquadra han detingut aquesta passada matinada un home de 49 anys, nacionalitat espanyola i veí de Sabadell, per dos delictes contra la seguretat viària. Un de conducció temerària, ja que l'home havia conduït més de set quilòmetres per l' AP-7 en contra direcció, i un altre per conduir sota els efectes de l'alcohol, atès que va donar una taxa positiva d'1,07 mg/l.
  Els fets van succeir pocs minuts després de les 4h quan diversos testimonis van alertar el 112 d'un vehicle que circulava en direcció contrària a la AP-7. En concret, un dels testimonis va explicar que el turisme havia entrat a l'autopista en el punt quilomètric 146, a Barberà del Vallès, i que circulava per la calçada que va cap a Girona, però en sentit Tarragona.
  Els mossos d'esquadra que es van adreçar a l'autopista el van trobar de seguida, al punt quilomètric 149, i van poder comprovar com circulava en contra direcció i pel tercer carril, posant en perill altres usuaris de la via que van haver d'esquivar-lo per tal de no col·lidir amb ell. Tot i els senyals lluminosos i acústics que van fer els agents per a aturar-lo, el conductor en un primer moment va continuar la marxa fins que els policies van aconseguir parar-lo uns quilòmetres més endavant al voral de l'autopista, afortunadament sense que es produís cap accident.
  Un cop retirat el vehicle de la calçada, els agents van realitzar la corresponent prova d'alcoholèmia al conductor, la qual va donar positiu d'1,07 mg/l en aire expirat, quatre vegades més de la taxa legalment permesa.
  El detingut ha passat a disposició judicial avui mateix davant el Jutjat d'Instrucció número 6 de Rubí, jutjat en funcions de guàrdia, el qual ha decretat la seva llibertat amb càrrecs.